ΓΡΑΠΤΗ ΕΡΩΤΗΣΗ E-0671/96 υποβολή: Christian Jacob (UPE) προς την Επιτροπή (15 Μαρτίου 1996)

Θέμα: Συνέπειες της απόφασης του Δικαστηρίου του Λουξεμβούργου στις 14 Δεκεμβρίου 1995

Η μεταρρύθμιση της ΚΑΠ, μέσω της μείωσης της τιμής των ευρωπαϊκών δημητριακών, στόχευε στην αποκατάσταση της ανταγωνιστικότητας ανάμεσα στα ευρωπαϊκά δημητριακά και τα προϊόντα υποκατάστασης που εισάγονται από τρίτες χώρες.

Μεταξύ των τελευταίων αυτών, τα κατάλοιπα αμυλοποιίας του καλαμποκιού (θέση 2303 του κοινού δασμολογίου) είναι ένα από τα υποκατάστατα στα οποία δεν επιβάλλονται δασμοί ή συνεισφορές, ούτε περιορισμοί μέσω ποστοστώσεων, σε αντίθεση, π.χ., με τη μανιόκα.

Οι συνέπειες της απόφασης του Δικαστηρίου της 14ης Δεκεμβρίου 1995 σχετικά με την ταξινόμηση των καταλοίπων αμυλοποιίας του «εμπλουτισμένου» καλαμποκιού όπως ορίσθηκε από τη συμφωνία του Blair House, θα μπορούσε να οδηγήσει τον αποκλεισμό του προϊόντος αυτού από τη θέση 2303 με μηδενικό δασμό.

Σε αυτήν την τελευταία υπόθεση, η Επιτροπή δήλωσε την πρόθεσή της να το εντάξει στη δασμολογική θέση 2309, αναγνωρίζοντας το εν λόγω προϊόν ως παρασκεύασμα που χρησιμοποιείται για τη διατροφή ζώων.

Μπορεί η Επιτροπή να διευκρινίσει:

1. Σε περίπτωση διατήρησης του μηδενικού δασμού σε μία δασμολογική θέση όπου θεωρητικά ανήκει, εκείνην δηλαδή του παρασκευάσματος που χρησιμοποιείται για τη διατροφή ζώων (2309), η Επιτροπή σκοπεύει να εφαρμόσει ποσόστωση ή να παρακολουθεί ιδιαιτέρως το επίπεδο των εισαγωγών;

2. Ο δασμολογικός έλεγχος των εμπλουτισμένων καταλοίπων αμυλοποιίας του καλαμποκιού που δεν περιλαμβάνει τη χρησιμοποίηση μικροσκοπικής εξέτασης θα είναι ο ίδιος για τη θέση 2303 και για τη θέση 2309;

3. Ποια θα είναι η δασμολογική θέση για τα κατάλοιπα αμυλοποιίας του καλαμποκιού που προέρχονται από τη μεταποίηση καλαμποκιού στο οποίο εφαρμόζεται καθεστώς τελειοποίησης και κυκλοφορεί ελεύθερα στην Ευρωπαϊκή Ένωση;

4. Σε σχέση με την περίοδο αναφοράς πριν από τη συμφωνία του Blair House (1990-1992), πως εξελήχθηκε η αναλογία των καταλοίπων αμυλοποιίας του καλαμποκιού (εμπλουτισμένων ή όχι) που εισάγεται χωρίς να έχει υποστεί επεξεργασία και εκείνων για τα οποία εφαρμόζεται καθεστώς τελειοποίησης και θέσης σε ελεύθερη κυκλοφορία, ιδίως κατά το 1995.

Απάντηση του κ. Fischler εξ ονόματος της Επιτροπής (11 Απριλίου 1996)

1. Μετά την απόφαση του Δικαστηρίου της 14ης Δεκεμβρίου 1995 ((ΕΕ C 64 της 2.03.1996. )), σύμφωνα με την πρόταση της Επιτροπής, το Συμβούλιο αποφάσισε ότι το προϊόν - όπως ορίστηκε από τη συμφωνία του Blair House - υπάγεται στον κωδικό ΣΟ 2309 90 20 7 πρόκειται δηλαδή για παρασκεύασμα που χρησιμοποιείται για τη διατροφή των ζώων και εισάγεται χωρίς δασμό.

Η Επιτροπή δεν θέλει να θέσει σε αμφισβήτηση τις διεθνείς δεσμεύσεις της Κοινότητας στον τομέα αυτό και δεν προβλέπει την εφαρμογή ποσόστωσης κατά την εισαγωγή. Η Επιτροπή παρακολουθεί στενά εάν οι εισαγωγές είναι έγκυρες και αιτιολογημένες μέσω μιας ομάδας ελέγχου που συνεδριάζει τακτικά με τις αρχές των Ηνωμένων Πολιτειών.

2. Η συμφωνία του προϊόντος με το δεδομένο ορισμό εξακριβώνεται μέσω εργαστηριακών ελέγχων στην περίπτωση που οι αποστολές δεν συνοδεύονται από δύο συγκεκριμένα πιστοποιητικά που προβλέπονται στον κανονισμό (ΕΚ) αριθ. 2019/94 ((ΕΕ L 203 της 6.08.1994. )). Σε περίπτωση υποβολής των πιστοποιητικών, το προϊόν υποβάλεται σε κανονικούς ελέγχους εισαγωγής, οι οποίοι μπορεί να περιλαμβάνουν μικροσκοπική εξέταση για τον προσδιορισμό της φύσης των σχετικών συστατικών.

3. Όταν η γλουτένη αραβοσίτου που προορίζεται για τη διατροφή των ζώων προέρχεται από μεταποίηση καλαμποκιού στην οποία εφαρμόζεται καθεστώς τελειοποίησης ανταποκρίνεται στον ορισμό των καταλοίπων αμυλοποιΐας του καλαμποκιού, όπως περιγράφεται από τον κωδικό ΣΟ 2309 10 19, το προϊόν ταξινομείται σάυτή τη θέση 7 στην περίπτωση που το προϊόν δεν είναι σύμφωνο με τα κατάλοιπα αμυλοποΐας αλλά συμφωνεί με τον ορισμό του Blair House, υπάγεται στον κωδικό ΣΟ 2309 90 20.

4. Οι συνολικές εισαγωγές γλουτένης αραβοσίτου που προορίζεται για τη διατροφή των ζώων στην Κοινότητα (EUR 12) (πηγή: Eurostat) έχουν ως εξής:

1990 - 5 611 000 τόνοι

1991 - 5 321 000 τόνοι

1992 - 6 290 000 τόνοι

1993 - 5 852 000 τόνοι

1994 - 5 497 000 τόνοι

1995 - 3 249 000 τόνοι (1ο εξάμηνο)

Στα ανωτέρω στοιχεία περιλαμβάνονται επίσης οι εισαγωγές γλουτένης αραβοσίτου που προορίζεται για τη διατροφή των ζώων που προέρχεται από τη μεταποίηση καλαμποκιού στο οποίο εφαρμόζεται καθεστώς τελειοποίησης, αλλά οι εισαγωγές αυτές δεν είναι δυνατόν να αναγνωριστούν ξεχωριστά.